Nóg 'n firma dank KPMG af | Netwerk24
Nóg 'n firma dank KPMG af
Deur Hanlie Stadler 23 Julie 2018 14:31
KPMG se kantore in Londen, Brittanje.
Een van die enkele genoteerde firmas wat KPMG nog as ouditeur gebruik het ná die #Guptaleaks-e-posskandaal, het pas 'n nuwe ouditeur aangestel.
Die mynmaatskappy Gold Fields sê in 'n Sens-verklaring hy het PwC ná 'n "formele tenderproses" as sy eksterne ouditeur aangestel.
Die aanstelling is egter eers van krag vir die boeke van die volgende boekjaar, wat op 1 Januarie 2019 begin.
KPMG sal nog die 2018-boeke afteken, wat na verwagting teen einde April 2019 sal gebeur.
Gold Fields beklemtoon in sy Sens-verklaring hy het nog geen probleme met KPMG ervaar "oor rekenkundige beginsels of praktyke, openbaarmaking van finansiële state, ouditomvang of -prosedures" nie.
KPMG is midde-in bewerings van staatskaping gedompel omdat die firma die boeke van die Gupta-beheerde Linkway Trading gedoen het. Staatsgeld wat vir die Vrede-melkery, 'n bemagtigingsprojek, bedoel was, is deur 'n bankrekening in die Midde-Ooste "gewas" en daarna weer in 'n Linkway-rekening inbetaal om vir die welbekende Gupta-familietroue by Sun City te betaal.
KPMG het ook 'n verslag oor die sogenaamde geheime en "onwettige" ondersoekeenheid by die Suid-Afrikaanse Inkomstediens (SAID) opgestel in opdrag van Tom Moyane, geskorste SAID-kommissaris. Die ouditfirma het die verslag vroeër vanjaar teruggetrek. Moyane word op die oomblik dissiplinêr verhoor.
Sygnia, Sasfin, Sibanye-Stillwater, Redefine, Absa, TFG, Telkom en AVI is onder die groot genoteerde firmas wat KPMG vroeër vanjaar afgedank het.
Nedbank, Standard Bank en Sappi is onder die enkele groot firmas wat nog van KPMG se dienste gebruik maak.